立春大雪邀劉圭甫諸兄遊天湖
作者：朱熹
朝代：宋

paragraphs: 同雲被四野，寒氣慘悲凉。
回風一以定，密雪來飄揚。
時當冬候窮，開歲五日彊。
蓬巷無與適，陟此瓊臺岡。
賓友既追隨，兒童亦携將。
攀躋得冢頂，徙倚聊彷徨。
俯視千里空，仰看萬鶴翔。
遠迷亂峰翠，近失平林蒼。
偃薄瑩神骨，咀嚥清肝腸。
朗詠招隠作，悲吟黄竹章。
古人不可見，來者誰能量。
且復記茲日，他年亦難忘。